《望法华山怀慈上人》
宋代·王安中

我无适俗姿，发兴在林嶂。前身一义堕，好山输百丈。

永怀住山人，败毳裹龙象。频驱尘外轸，径抵云雨上。

道人初怪问，斗绝何从访。师居不难寻，天壁愕异状。

风烟自萧散，草木更森长。道人聊复尔，仁者作是想。

重来傍岑翳，眼净人亦王。虎溪虽不过，鹫岭聊得望。

遥知师冁然，跛跛又安往。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。